CELEX: 32011R0316
Language: ro
Date: 2011-03-30 00:00:00
Title: Regulamentul (UE) nr. 316/2011 al Comisiei din 30 martie 2011 privind clasificarea anumitor mărfuri în Nomenclatura combinată

1.4.2011   
            
            
               RO
            
            
               Jurnalul Oficial al Uniunii Europene
            
            
               L 86/61
            
         REGULAMENTUL (UE) NR. 316/2011 AL COMISIEI
   din 30 martie 2011
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 martie 2011.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Autovehicul folosit, de tip pick-up, destinat transportului de persoane și de mărfuri (un așa-numit „vehicul cu utilizare multiplă”), dotat cu o platformă de încărcare extensibilă, echipat cu un motor diesel cu capacitatea cilindrică de 3 200 cm3, o cutie de viteze automată, cu tracțiune integrală (4 × 4) și având un ampatament de 320 cm.
                  Acesta se compune din:
                  
                              —
                           
                           
                              o cabină cu patru uși echipată cu două rânduri de scaune, pentru 5 persoane, incluzând conducătorul auto. Cabina are un interior luxos, cu scaune din piele reglabile electric, centuri de siguranță în trei puncte în spatele scaunului conducătorului auto, geamuri acționate electric și aer condiționat. Ea este echipată cu un radioreceptor, un sistem de radionavigație și un cititor de CD/DVD;
                           
                        
                              —
                           
                           
                              o platformă de încărcare deschisă, cu lungimea interioară de 156 cm. Părțile laterale și hayonul platformei au o înălțime de 50 cm. Părțile laterale sunt echipate cu cârlige pentru fixarea încărcăturii. Lungimea platformei de încărcare poate fi mărită la 206 cm prin deschiderea hayonului și montarea unui element în formă de barieră.
                           
                        
               
                  8703 33 90
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 8703, 8703 33 și 8703 33 90.
                  Clasificarea la poziția 8704 ca autovehicul pentru transportul mărfurilor este exclusă, deoarece, așa după cum rezultă din totalitatea caracteristicilor obiective și din aspectul său general, acest autovehicul este destinat în principal transportului de persoane. Lungimea maximă interioară la nivelul podelei a compartimentului destinat transportului de marfă este delimitată de părțile laterale și de hayon, atunci când acesta din urmă este închis. (A se vedea, de asemenea, notele explicative la Sistemul armonizat pentru poziția 8703 și notele explicative la Nomenclatura combinată pentru poziția 8703).
                  Prin urmare, vehiculul trebuie clasificat la codul NC 8703 33 90 ca autovehicul folosit, cu motor, conceput în principal pentru transportul de persoane.